**Ísle brí: Nótaí an Mhúinteora**

|  |  |
| --- | --- |
| Leibhéal | An Ardteistiméireacht –Dúshlánach |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – ísle brí |
| Stór focal | Mothúcháin agus ísle brí |

|  |
| --- |
| Straitéisí Múinteoireachta Molta |

Tá na ceachtanna bunaithe ar litir a scríobh daltaí ón Idirbhliain i bPobalscoil Chorca Dhuibhne chuig tuismitheoirí mar chuid de thogra a raibh siad bainteach leis.

Tá na ceachtanna oiriúnach do rang a bhfuil caighdeán réasúnta ard Gaeilge acu don Ardteistiméireacht, ach is féidir leat iad a láimhseáil ar bhealach a oireann don rang atá agat féin.

**Réamhphlé 1**

* Cuir na daltaí i mbun oibre ar an ngníomhaíocht éasca seo. Níl ann ach gníomhaíocht chun tuairimí a spreagadh.
* Fiafraigh díobh cén chomhairle a cheap siad a bhí go maith/go holc agus abair leo go mbeidh siad ábalta tuairim níos fearr a fháil ar cad is comhairle mhaith ann agus iad ag léamh na litreach.

**Réamhphlé 2**

* Mínigh do na daltaí cad a bheidh le déanamh acu agus cuir i mbun oibre iad ina mbeirteanna.
* Abair leo go mbeidh siad ábalta a gcuid freagraí a sheiceáil agus iad ag léamh na litreach.
* Pléigh na freagraí leis an rang iomlán tar éis daoibh an litir a léamh (féach Freagraí thíos).



**Léamh**

* Ba cheart go mbeadh cóip priontáilte den alt ag gach dalta. Cuir i mbun léitheoireachta iad ina mbeirteanna, más féidir agus abair leo sealanna a thógáil ag léamh os ard le chéile. Cuidíonn sé seo leo teacht isteach ar fhuaimeanna na Gaeilge chomh maith.
* Bí ag siúl timpeall chun cabhrú leo más gá.
* Pléigh aon stór focal / nathanna cainte deacra leo ag an deireadh.

**Iarphlé 1**

* Tá an t-eolas ar an sleamhnán seo bunaithe ar eolas a fuarthas i dtaighde rialtais **Teenage Mental Health: What helps and what hurts?** (http://www.dcya.gov.ie/documents/publications/MentalHealthWhatHelpsAndWhatHurts.pdf)
* Léigh an sleamhnán leis an rang ar fad go dtuigfidh siad a bhfuil i gceist leis.
* Cuir i mbun oibre ansin iad. Tá dhá thasc le comhlíonadh acu: (i) píosa a scríobh faoi cheann de na brúnna, ag déanamh cur síos ar na slite a d’fhéadfadh an brú áirithe sin cur isteach ar dhuine agus (ii) píosa a scríobh faoi cheann de na tacaíochtaí ag déanamh cur síos ar na slite a d’fhéadfadh an tacaíocht áirithe sin cabhrú le déagóirí.
* Iarr ar dhaltaí éagsúla a gcuid píosaí a léamh amach don rang ar fad.
* Is fearr go mbeadh na daltaí ag obair ina mbeirteanna chun na píosaí a scríobh.

**Iarphlé 2**

* Abair leis na daltaí tabhairt faoi chuid (1) ar an sleamhnán seo agus nuair a bheidh siad críochnaithe mínigh dóibh go bhfuil na píosaí comhairle sin ar fad sa mhodh ordaitheach.
* Léigh na treoracha agus na fadhbanna atá i gcuid (2) leis ag an rang ar fad ansin. Cuir na daltaí ag obair ina mbeirteanna. Beidh ar dhuine A fadhb a roghnú agus í a insint do dhuine B. Beidh ar dhuine B comhairle a chur air. Ansin malartóidh siad rólanna agus roghnóidh siad fadhb eile. Leanfaidh siad ag aghaidh go dtí go mbeidh na ceithre fhadhb pléite.
* Abair ansin le cúpla dalta an chomhairle a thug siad do fhadhb 1 a rá amach. Lig don rang ansin vóta a chaitheamh don chomhairle ab fhearr. Lean ar aghaidh go dtí go mbeidh na fadhbanna ar fad réitithe.
* Cuir samplaí den mhodh coinníollach ar an gclár de réir mar a thagann siad chun cinn.

|  |
| --- |
| Freagraí |

**Réamhphlé 2**

1. a social problem: fadhb shóisialta
2. mental health: meabhairshláinte
3. suffering: ag fulaingt
4. feeling distressed: ag braistint\* / mothú suaite
5. a negative outlook: dearcadh diúltach
6. self-respect: féinmheas
7. to manage emotions: mothúcháin a bhainistiú
8. psychologists: síceolaithe
9. help-lines: línte cabhracha
10. counsellor: comhairleoir

\***ag braistint**: seo leagan Muimhneach de ‘ag mothú’.